次韻良器真意亭探韻
作者：葛勝仲
朝代：宋

paragraphs: 我愛陶淵明，脫穎深天機。
叢菊遶荒徑，五柳搖幽扉。
生逢卯金興，典午勢已非。
著書但甲子，歲晚頻歔欷。
仕宦聊復爾，樽酒真焉依。
南畝猶種秫，西山同採薇。
浩歌歸去來，熹微恨晨暉。
迷途往莫諫，今是庶可幾。
蓄琴但取意，不施絃與徽。
觀其四八目，賢喆在所希。
出處固有意，夫豈輕行違。
誰云憚束带，辭榮俄拂衣。
念彼同産人，撫視因遄歸。
平生共志趣，但有一翟妃。
少陵罪責子，頗謂達道非。
右丞鄙乞食，更以人我譏。
乃知第一流，尚此知音稀。
妙詩發天奥，流轉同衡璣。
自謂處人境，喧無車馬騑。
心與塵事遠，地偏堪遁肥。
東籬秋色晚，悠然望翠微。
真意不可辨，佳氣隨鳥飛。
詩辭向千載，凛凛猶光輝。
我生但睎驥，望之有等威。
行懷斜川游，坐想栗里磯。
九原不可作，築亭傍崔嵬。
獨取詩句名，櫩宇殊飛翬。
巖谷有杳靄，花卉無紛菲。
修篁寒逼人，坐如霜雪飛。
諸公賞清致，野服馳韉鞿。
經丘復尋壑，不憚歷嶮崎。
壺觴更命釂，藻翰各一揮。
高談破滯論，妙處端解圍。
食冷或屢暖，哦詩寧忍饑。
褒假猥見及，責善非所祈。
願以靖節語，佩之如絃韋。